b'\n_START_ARTICLE_\nMugai Njodai\n_START_SECTION_\nPasaulietinis gyvenimas\n_START_PARAGRAPH_\nD\xc4\x97l patikim\xc5\xb3 \xc5\xa1altini\xc5\xb3 stokos, kai kurios detal\xc4\x97s apie vienuol\xc4\x97s gyvenim\xc4\x85 n\xc4\x97ra visi\xc5\xa1kai ai\xc5\xa1kios, skirtingi \xc5\xa1altiniai pateikia skirting\xc4\x85 informacij\xc4\x85, ta\xc4\x8diau bendrai priimta, kad jos pasaulietinis vardas buvo Chiyono. T\xc4\x97vas, Adachi Yasumori, buvo vidurio Kamakuros laikotarpio samurajus. Gimusi ne itin moterims palankiais laikais, kaip ir buvo tuo metu priimtina samuraj\xc5\xb3 klas\xc4\x97s \xc5\xa1eimose, Chiyono dar b\xc5\xabdama jauna i\xc5\xa1tek\xc4\x97jo ir susilauk\xc4\x97 dukros. Jos vyras buvo kil\xc4\x99s i\xc5\xa1 Kanezewa Hojo \xc5\xa1eimos, kuri tuo metu vald\xc4\x97 E\xc4\x8digo teritorij\xc4\x85, ta\xc4\x8diau ar jos vyras buvo Hojo Sanetoki ar Hojo Akitoki, taip ir n\xc4\x97ra \xc5\xbeinoma.\n_START_SECTION_\nDvasinis kelias\n_START_PARAGRAPH_\nBudizmas, kaip ir krik\xc5\xa1\xc4\x8dionyb\xc4\x97, bei daugelis kit\xc5\xb3 to meto religij\xc5\xb3, diskriminavo moteris. Moterys buvo matomos kaip ydingos ir nuod\xc4\x97mingos viliokl\xc4\x97s ir d\xc4\x97l to net \xc4\xaf\xc5\xbeengti \xc4\xaf pagrindinius vienuolynus joms b\xc5\xabdavo draud\xc5\xbeiama. Ta\xc4\x8diau Mugai Nyodai gim\xc4\x97 \xc5\xa1iek tiek palankesniais jai laikais, kuomet Budizmas Japonijoje i\xc5\xa1gyveno daugyb\xc4\x99 poky\xc4\x8di\xc5\xb3. Vis labiau populiar\xc4\x97jan\xc4\x8dios Zen, Tyrosios \xc5\xbdem\xc4\x97s ir Ni\xc4\x8diren Budizmo mokyklos pripa\xc5\xbeino lygiavert\xc4\xaf moter\xc5\xb3, kaip ir vis\xc5\xb3 kit\xc5\xb3 gyv\xc5\xb3 b\xc5\xabtybi\xc5\xb3, vaidmen\xc4\xaf Budizme, o tai atv\xc4\x97r\xc4\x97 keli\xc4\x85 ir Chiyono dvasiniams siekiams._NEWLINE_Yra daugyb\xc4\x97 versij\xc5\xb3, kaip Chiyono pasitrauk\xc4\x97 \xc4\xaf vienuolyn\xc4\x85. Vieni \xc5\xa1altiniai pateikia i\xc5\xa1ties dramati\xc5\xa1k\xc4\x85 versij\xc4\x85, pasakodami apie nereg\xc4\x97t\xc4\x85 Chiyono gro\xc5\xbe\xc4\xaf ir jos atsidavim\xc4\x85 budizmui. Pasakojama, kad d\xc4\x97l Chiyono gro\xc5\xbeio, vienuolynai, vienas po kito atsisakydavo j\xc4\x85 priimti, o vienuolyno abatai, bijodami, kad vienuoliai vietoj budizmo praktikos, pamir\xc5\xa1\xc4\x99 savo dvasin\xc4\xaf keli\xc4\x85 ims ir akimirksniu \xc4\xafsimyl\xc4\x97s Chiyono, net neatverdavo jai dur\xc5\xb3. Supratusi, kad jos i\xc5\xa1vaizda trukdo jai siekti Zen Budizmo mokym\xc5\xb3, u\xc5\xbesispyrusi mergina susidegino savo veid\xc4\x85, kad tik gal\xc4\x97t\xc5\xb3 patekti \xc4\xaf vienuolyn\xc4\x85 ir prad\xc4\x97ti praktikuoti Budizm\xc4\x85. Sakoma, kad jos veidas tapo tokiu bjauriu, kad negal\xc4\x97jai net atskirti, kad tai moters veidas. Vis d\xc4\x97lto, tokia istorija labiau primena pasak\xc4\x85, nei realyb\xc4\x99 atitinakn\xc4\x8dius \xc4\xafvykius. Tad did\xc5\xbeioji dalis \xc5\xa1altini\xc5\xb3 teigia, kad tik po to, kai Chiyono u\xc5\xbeaugino dukr\xc4\x85 ir po ankstyvos vyro mirties, ji nusprendusi pasitraukti \xc4\xaf vienuolyn\xc4\x85. Deja, d\xc4\x97l \xc5\xa1altini\xc5\xb3 tr\xc5\xabkumo, mokslininkai vis dar negali i\xc5\xa1siai\xc5\xa1kinti, kas past\xc5\xabm\xc4\x97jo Chiyono palikti pasaulietin\xc4\xaf gyvenim\xc4\x85 ir pasitraukti \xc4\xaf dvasin\xc4\xaf._NEWLINE_Tuo metu Japonijoje pasaulietin\xc4\x97ms, o ypa\xc4\x8d kilusioms i\xc5\xa1 kari\xc5\xb3 \xc5\xa1eimos klas\xc4\x97s, moterims vis dar nebuvo priimtina pasitraukti \xc4\xaf vienuolyn\xc4\x85, ta\xc4\x8diau dharmos paprotys teig\xc4\x97, kad bet kokia moteris, siekianti Budos mokymo, turi teis\xc4\x99 j\xc4\xaf gauti, o kadangi grie\xc5\xbetai moteris diskriminuojantis laikotarpis buvo jau pra\xc4\x97j\xc4\x99s, Chiyono tur\xc4\x97jo teis\xc4\x99 rinktis. Taigi, b\xc5\xabdama ma\xc5\xbedaug dvide\xc5\xa1imties Chiyono pasiry\xc5\xbeo likus\xc4\xaf gyvenim\xc4\x85 praleisti vienuolyne. Nusiskutusi plaukus ir atidavusi vis\xc4\x85 savo turt\xc4\x85, ji pasirod\xc4\x97 ant Wu-hsueh Tsu-yun (jap. Mugaku Sogen) Rinzai zen vienuolyno slenks\xc4\x8dio ir tapo jo nuolankiausia mokine. Prie\xc5\xa1 pat savo mirt\xc4\xaf, 1286-ais metais, Mugaku Sogen pripa\xc5\xbeino Chiyono kaip savo mokym\xc5\xb3 paveld\xc4\x97toj\xc4\x85 ir t\xc4\x99s\xc4\x97j\xc4\x85, bei dav\xc4\x97 jai dvasin\xc4\xaf vard\xc4\x85, pagal sav\xc4\x85j\xc4\xaf (Mu) \xe2\x80\x93 Mugai Nyodai. Taip ji tapo pirm\xc4\x85ja Zen meistre-vienuole moterimi. V\xc4\x97liau Nyodai tapo svarbaus Zen moter\xc5\xb3 vienuolyno Kiote, Keiiaid\xc5\xbei, abat\xc4\x97 ir \xc4\xafk\xc5\xabr\xc4\x97ja. Keiiaid\xc5\xbei vienuolynas Muroma\xc4\x8di laikotarpiu buvo svarbiausias centras Zen Budizmo vienuolyn\xc5\xb3 \xc4\xafkurtam komplekse, dar \xc5\xbeinomam kaip Nid\xc5\xbei Godzan arba Penki\xc5\xb3 kaln\xc5\xb3 vienuolyn\xc5\xb3 asociacija. Mugai Nyodai vadovavimo laikotarpiu, vienuolyn\xc5\xb3 kompleksui priklaus\xc4\x97 daugiau kaip penkiolika ma\xc5\xbeesni\xc5\xb3 vienuolyn\xc5\xb3. 1298-ais metais Nyodai mir\xc4\x97 b\xc5\xabdama 76-eri\xc5\xb3. Jos sudeginti palaikai laikomi \xc5\xa0omjakuin vienuolyne. Po jos mirties Penki\xc5\xb3 kaln\xc5\xb3 vienuolyn\xc5\xb3 Kompleksas dar labiau i\xc5\xa1sipl\xc4\x97t\xc4\x97, ta\xc4\x8diau Onino karo (\xe5\xbf\x9c\xe4\xbb\x81\xe3\x81\xae\xe4\xb9\xb1 \xc5\x8cnin no Ran, vid. XV a.) metu Keiiaid\xc5\xbei buvo visi\xc5\xa1kai sudegintas.\n_START_SECTION_\nK\xc5\xabryba\n_START_PARAGRAPH_\nTarp moter\xc5\xb3 kuriamos kaligrafijos, Mugai Nyodai darbai buvo \xc4\xafvertinti antra vieta, po Taira-no-Masako, kuri tuo metu buvo vyriausioji moteris Kamakuros \xc5\xa1iog\xc5\xabnate. Toks \xc4\xafvertinimas, kaip vienuolei, kilusiai i\xc5\xa1 paprastos \xc5\xa1eimos buvo labai auk\xc5\xa1tas ir atskleid\xc4\x97 jos talent\xc4\x85 ne tik, kaip Zen meistr\xc4\x97s, bet ir kaip meninink\xc4\x97s, patvirtindamas Mugai, kaip neeilin\xc4\x97s asmenyb\xc4\x97s, i\xc5\xa1skirtinum\xc4\x85.\n_START_SECTION_\n\xc4\xaetaka\n_START_PARAGRAPH_\nPagal tradicijas, visiems vienuolyn\xc5\xb3 abatams, buvo statomos portretin\xc4\x97s statulos. Nyodai statula vaizduoja j\xc4\x85 plik\xc4\x85 su vienuolio r\xc5\xabbais. \xc5\xa0i statula buvo i\xc5\xa1pjaustyta i\xc5\xa1 med\xc5\xbeio jau pabaigoje jos gyvenimo, ma\xc5\xbedaug 1298 metais, kuomet jai buvo apie septyniasde\xc5\xa1imt. \xc5\xa0iuo metu statula saugoma Hod\xc5\xbein vienuolyne Kiote. Nekruop\xc5\xa1\xc4\x8diai i\xc5\xa1skuopta statula padaro \xc4\xafsp\xc5\xabd\xc4\xaf, kad tai yra vyro atvaizdas, ta\xc4\x8diau, jeigu \xc5\xbei\xc5\xabrima atid\xc5\xbeiau pastebimas moteri\xc5\xa1kas veido putlumas, vaizduojantis moter\xc4\xaf sud\xc4\x97jusi\xc4\x85 rankas \xc4\xaf zazen meditacijos pozicij\xc4\x85. Ne\xc5\xbeinomo autoriaus sukurta, \xc5\xa1i \xc4\xafsp\xc5\xabdinga, realaus \xc5\xbemogaus dyd\xc5\xbeio Mugai Nyodai statula i\xc5\xa1 XIII-ojo am\xc5\xbeiaus labai tikrovi\xc5\xa1kai atkuria vienuol\xc4\x99: gyvai spindin\xc4\x8dios statulos akys, tikrovi\xc5\xa1kai ramus veidas, bei sud\xc4\x97tos rankos maldai, atkuria itin realisti\xc5\xa1k\xc4\x85 moters atvaizd\xc4\x85 ir suteikia galimyb\xc4\x99 persikelti kelet\xc4\x85 \xc5\xa1imtme\xc4\x8di\xc5\xb3 atgal \xc4\xaf praeit\xc4\xaf. \xc5\xa0i skulpt\xc5\xabra susilauk\xc4\x97 didelio mokslinink\xc5\xb3 susidom\xc4\x97jimo, bei pritrauk\xc4\x97 visuomen\xc4\x97s d\xc4\x97mes\xc4\xaf \xc4\xaf daugel\xc4\xaf met\xc5\xb3 ignoruotos moteri\xc5\xa1kosios pus\xc4\x97s Zen Budizmo istorijoje, Japonijos religin\xc4\x97je istorijoje ir Japonijos istorijoje apskritai._NEWLINE_\xc5\xa0i statula yra vienintel\xc4\x97 XIII-ojo am\xc5\xbeiaus statula atvaizduojanti Zen meistr\xc4\x99 moter\xc4\xaf ir buvo Japonijos vyriausyb\xc4\x97s paskelbta, kaip svarbus kult\xc5\xabrinis palikimas. Kanadzava Bunko muziejus Japonijoje i\xc5\xa1 ties\xc5\xb3, i\xc5\xa1skyr\xc4\x97 Mugai Nyodai asmenyb\xc4\x99, skirdamas beveik metus laiko atkurti tiksli\xc4\x85 Hod\xc5\xbein vienuolyne laikomos vienuol\xc4\x97s statulos reprodukcij\xc4\x85. \xc5\xa0altiniai teigia, kad kopija buvo atkurta taip tiksliai, kad atva\xc5\xbeiavusios atsiimti tikrosios statulos Hod\xc5\xbein vienuolyno vienuol\xc4\x97s i\xc5\xa1 prad\xc5\xbei\xc5\xb3 susimai\xc5\xa1\xc4\x97, kuri, i\xc5\xa1 dviej\xc5\xb3 statul\xc5\xb3, yra originali, XIII-ojo am\xc5\xbeiaus statula._NEWLINE_Taip pat \xc5\xbeinoma, kad Nyodai atliko svarb\xc5\xb3 vaidmen\xc4\xaf Kamakuros periodo samuraj\xc5\xb3 \xc5\xa1eim\xc5\xb3 vaik\xc5\xb3 \xc5\xa1vietime. Kadangi pati buvo kilusi i\xc5\xa1 tokios klas\xc4\x97s \xc5\xa1eimos, vienuol\xc4\x97 ne tik suprato to meto visuomen\xc4\x97s problemas, bet ir \xc4\x97m\xc4\x97si \xc4\xafvairiausi\xc5\xb3 veiksm\xc5\xb3 jas spr\xc4\x99sti.'